አቶ አህመድ ናስር (1957 - 2008)
በምዕራብ ኢትዮጵያ የሚገኘው የቤኒሻንጉል ጉሙዝ ብሔራዊ ክልላዊ መንግሥት ርዕሰ መስተዳድር የነበሩት አቶ አህመድ ናስር ሥርዓተ ቀብር፣ በአሶሳ ከተማ ዓርብ ግንቦት 12 ቀን 2008 ዓ.ም. ተፈጸመ፡፡ባደረባቸው የኩላሊት ሕመም ምክንያት በአገር ውስጥና በውጭ አገር ሕክምና ሲከታተሉ የቆዩት አቶ አህመድ፣ ረቡዕ ግንቦት 10 ቀን ያረፉት ሕክምናቸውን በሚከታተሉበት ህንድ ነበር፡፡አስከሬናቸው ዓርብ ግንቦት 12 ቀን ጠዋት አዲስ አበባ ሲደርስ፣ ፕሬዚዳንት ዶ/ር ሙላቱ ተሾመና ጠቅላይ ሚኒስትር ኃይለ ማርያምን ጨምሮ ከፍተኛ የመንግሥት ሹማምንት አቀባበል ካደረጉለትና ጉንጉን አበባ ካስቀመጡለት በኋላ፣ ረፋዱን ወደ አሶሳ ሸኝተውታል፡፡አሶሳ በሚገኘው የሙስሊም መካነ መቃብር፣ የሕዝብ ተወካዮችና የፌዴሬሽን ምክር ቤቶች አፈ ጉባኤዎች አቶ አባ ዱላ ገመዳና አቶ ያለው አባተ በተገኙበት ሥርዓተ ቀብራቸው ከመፈጸሙ በፊት፣ በአሶሳ ስታዲየም ሐዘናዊ የስንብት ፕሮግራም መከናወኑን ከክልሉ መንግሥት ኮሙዩኒኬሽን ጉዳዮች ጽሕፈት ቤት የተገኘው መረጃ ያመለክታል፡፡አቶ አህመድ ከ2001 ዓ.ም. ጀምሮ የክልሉ ርዕሰ መስተዳድር ሆነው በተከታታይ ምርጫ እስካረፉበት ጊዜ ድረስ ከመምራታቸው በተጨማሪ፣ የመሪ ፓርቲው የቤኒሻንጉል ጉሙዝ ሕዝቦች ዴሞክራሲያዊ ፓርቲ (ቤጉሕዴ) ምክትል ሊቀመንበር ሆነው አገልግለዋል፡፡ ወደ ክልሉ ከመዛወራቸው በፊት የቀድሞው የግብርናና ገጠር ልማት ሚኒስትር ዴኤታ፣ እንዲሁም የክልሉ ምክር ቤትና የፌዴሬሽን ምክር ቤት አባልም ነበሩ፡፡ገጸ ታሪካቸው እንደሚያስረዳው፣ ወደ ፖለቲካ አመራር ከመምጣታቸው በፊት፣ በደቡብ ክልል ሸበዲኖ እና በሐዋሳ ወረዳዎች በግብርና ባለሙያነት ሠርተዋል፡፡ የመጀመሪያ ዲግሪያቸውን ከሐሮማያ ዩኒቨርሲቲ በእርሻ ምሕንድስና፣ ሁለተኛ ዲግሪያቸውን ከቻይና ሆሃ ዩኒቨርሲቲ በውኃ ምሕንድስና አግኝተዋል፡፡ በኦሮሚያ ክልል ፈንታሌ ወረዳ ጠዴቻ መልካ ቀበሌ በ1957 ዓ.ም. የተወለዱት አቶ አህመድ ባለትዳርና የሁለት ልጆች አባት ነበሩ፡፡    